ORDE do 22 de maio de 2006 pola que se abre o prazo para a presentación de solicitudes de autorización para a instalación de parques eólicos.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 30/05/2006

O Decreto 302/2001, do 25 de outubro, polo que se regula o aproveitamento da enerxía eólica na Comunidade Autónoma de Galicia, establece no seu
artigo 15.1º que a consellaría competente en materia de enerxía convocará anualmente, mediante orde, a presentación de solicitudes para a instalación de parques eólicos, co obxecto de seleccionar os admitidos a tramitación.
Os criterios aplicables para a admisión a trámite son os establecidos no artigo 17 do citado decreto
no que ademais se indica a posibilidade de establecer criterios de valoración particulares en cada orde anual.
Na periodificación da planificación facíase unha previsión de potencia instalada no ano 2005 de 2.500 MW eólicos, obxectivo que pode considerarse superado en canto existen no noso país máis de 2.300 MW en funcionamento e uns 600 autorizados. A esas cifras habería que engadirlles os 923 MW de potencia que suman as solicitudes actualmente en tramitación.
Fronte a esta situación a planificación enerxética en Galicia precisa dun novo enfoque que reoriente a política aplicada no sector eólico. Por unha banda, constátase a necesidade de deseñar unha maneira de participación pública no sector eólico que non sexa só de programación senón que se marquen actuacións para que unha parte importante dos resultados do negocio revertan en beneficio do país. Por outra banda, preténdese dar maior protagonismo ao Inega, elemento fundamental na planificación enerxética, para que actúe como instrumento da participación pública a través do novo modelo que se está a definir, e como canle de redistribución dos beneficios que xera o recurso do vento como fonte de enerxía.
Tendo en conta a obriga legal de respectar os compromisos adquiridos pola Administración coa aprobación de cada un dos plans eólicos empresariais (PEE) e co obxectivo de rematar a execución dos plans aínda vixentes como paso previo ao deseño dun novo modelo de desenvolvemento da enerxía eólica en Galicia, ábrese a presente convocatoria coa que se superan as previsións fixadas en 500 megawatts para o bienio 2005-2006 pola Orde do 22 de xaneiro de 2004.
Para pechar de xeito ordenado a execución dos PEE establécese como data de referencia o 1 de xaneiro de 2005 ao valorarse que a falta dunha convocatoria durante o pasado ano impediu que titulares de PEE aínda vixentes daquela presentasen solicitudes de admisión a trámite para a autorización de instalacións de aproveitamento da enerxía eólica. Na súa virtude
DISPOÑO:
Artigo 1º.-Obxecto.
Mediante a presente orde convócanse todos os promotores interesados na instalación de parques eólicos en Galicia, que sexan titulares dun Plan Eólico Empresarial (en diante PEE), para a presentación de solicitudes de autorización deles.
Non se admitirán a trámite solicitudes de ampliación ou modificación de plans eólicos empresariais.
Artigo 2º.-Prazo e lugar de presentación de solicitudes.
1. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
2. As solicitudes irán dirixidas ao director xeral de Industria, Enerxía e Minas e presentaranse en calquera das oficinas de rexistro propias ou concertadas da Administración da Comunidade Autónoma de Galicia, reguladas no Decreto 164/2005, do 16 de xuño (DOG nº 121, do 24 de xuño) ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 3º.-Requisitos.
1. As solicitudes deberán reunir os requisitos recollidos no artigo 16.2º do Decreto 302/2001, do 25 de outubro, polo que se regula o aproveitamento da enerxía eólica na Comunidade Autónoma de Galicia. O modelo de solicitude é o que se establece como anexo a esta orde.
2. Ademais do disposto no parágrafo anterior serán requisitos imprescindibles para poder acollerse a esta convocatoria os seguintes:
a) Que no día de entrada en vigor da presente orde a suma das potencias máximas admitidas a trámite para cada PEE nas convocatorias anteriores non supere a potencia total estimada na correspondente resolución de aprobación daquel.
b) Que o PEE non rematase o período de execución establecido na correspondente resolución de aprobación. O cumprimento deste requisito establécese con referencia ao 1 de xaneiro de 2005.
3. No suposto de que un promotor solicite máis dunha autorización, deberá incluír todas elas nunha única relación, especificando de maior a menor a súa preferencia nos distintos proxectos. De non ser realizada esta enumeración entenderase que o promotor dá preferencia ao proxecto enumerado en primeiro lugar e así sucesivamente.
4. Así mesmo, deberá achegar xunto coa solicitude unha memoria xustificativa da execución do correspondente Plan Eólico Empresarial na que se reflicta o grao de execución deste, as actuacións que se levaron a cabo no seu marco e a proposta de programación de actuacións para o seu total cumprimento.
Artigo 4º.-Comisión de valoración.
1. A comisión de valoración terá como función valorar as solicitudes e propoñer a súa aprobación
ou denegación de acordo cos criterios obxectivos que se establecen nesta orde de convocatoria.
2. A composición da comisión de valoración será a seguinte:
1.1. Presidente: o subdirector xeral de Enerxía.
1.2. Vogais: a xefa do Servizo de Enerxías Renovables, que actuará como secretaria, a xefa do Servizo de Infraestruturas Enerxéticas, dous representantes do Inega designados polo seu director e un representante de cada unha consellerías que compoñen a Comisión de Seguimento do Plan Eólico de Galicia, creada pola Orde do 13 de xuño de 2002 (DOG nº 125, do 1 de xullo).
1.3. Poderá estar asistida polo persoal técnico que se considere necesario.
Artigo 5º.-Criterios de valoración.
1. Aplicaranse os criterios recollidos no artigo 17 do Decreto 302/2001, sendo obxecto de especial valoración os seguintes:
a) Desenvolvementos vinculados a concellos e terreos afectados.
b) Influencia no desenvolvemento da rede eléctrica de distribución ou transporte.
c) Efectos ambientais. Dentro deste criterio valorarase especialmente a non-afección a espazos incluídos na Rede Natura 2000 ou que conten con hábitats que, aínda sen ter figura de protección legal, deban ser obxecto de especial protección a xuízo da Consellería de Medio Ambiente e Desenvolvemento Sostible.
d) Desenvolvemento e execución efectiva dos plans tecnolóxicos e industriais asociados aos plans eólicos empresariais.
2. Conforme o previsto no artigo 17.2º h) do Decreto 302/2001, valoraranse particularmente:
a) As solicitudes de parques en que a evacuación da enerxía producida estea recollida en actuacións comúns de infraestruturas de evacuación e transporte e en que o punto de conexión estea concretamente identificado e sexa viable no momento no que se producise a autorización.
b) A instalación de aeroxeradores de última xeración e topoloxías de parques que garantan os requirimentos técnicos do operador da rede en canto a estabilidade dela (ocos de tensión, regulación de reactiva, control de xeración, etc.).
c) As solicitudes de parques eólicos que no desenvolvemento do proxecto prevexan fórmulas de participación do sector público. Esta participación levarase a cabo a través do Instituto Enerxético de Galicia, conforme o disposto no artigo 5.c) da Lei 3/1999, do 11 de marzo, pola que se crea este ente de dereito público.
3. Daráselles preferencia a aquelas solicitudes referidas ao repotenciamento, é dicir, ao aumento de potencia de parques eólicos existentes a través da substitución dos aeroxeradores en funcionamento por outros de maior potencia unitaria, sen dar lugar ao incremento do número de aeroxeradores comprendidos na área do parque ou ben reducíndoo.
Artigo 6º.-Potencia para tramitar no ano 2006.
Tendo en conta as estimacións de potencia por desenvolver ao abeiro dos plans eólicos empresariais, na resolución que se derive desta convocatoria admitiranse a trámite solicitudes que non excedan en cómputo global de 750 megavatios.
A cada promotor asignaráselle como máximo a diferenza entre a previsión de potencia establecida na resolución de aprobación do seu PEE e a suma das potencias máximas admitidas a trámite até o día de publicación desta orde.
Artigo 7º.-Previsión de potencia para o bienio 2007-2008.
Establécese unha previsión de potencia para tramitar durante o bienio 2007-2008 de 530 MW.
Artigo 8º.-Informe de execución dos PEE.
Encoméndaselle ao Inega a realización dun informe sobre o cumprimento dos plans eólicos empresariais. Para tal fin, poderán solicitarse dos promotores canta información sexa precisa para completar ou aclarar a memoria xustificativa prevista no artigo 3.4º desta orde.
A devandita encomenda realizarase nas condicións e cos requisitos previstos no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de maio de 2006.
Fernando X. Blanco Álvarez
Conselleiro de Innovación e Industria